O acțiune organizată miercuri de Poliția Municipiului Vatra Dornei s-a lăsat cu mașini, alcool și țigări confiscate. La orele prânzului, pe DN 17, în zona comunei Poiana Stampei, polițiștii au oprit pentru control o autoutilitară la volanul căreia se afla un bărbat de 53 ani, din județul Vrancea.
Surprizele au venit de la bun început. Oamenii legii au constatat că șoferul avea permisul anulat de instanțele de judecată. Ulterior, s-a trecut la verificarea mașinii, în interiorul căreia erau ascunse peturi cu alcool. În total, erau 125 de bax-uri, fiecare cu câte 6 pet-uri la doi litri, ceea ce înseamnă cantitatea totală de 1.500 de litri. Marfa, în valoare de 140.000 de lei, pentru care șoferul nu avea nici un fel de document, a fost confiscată. Polițiștii au indisponibilizat și autoutilitara folosită la transport, în valoare de 8.000 de euro.
Bărbatul s-a ales cu dosar penal și va avea de răspuns pentru două infracțiuni.
În cadrul aceleiași acțiuni, polițiștii au mai oprit pentru control un autoturism condus de un bărbat de 25 de ani. Acesta transporta 2.938 de pachete de țigări de contrabandă. Marfa a fost confiscată, iar autovehiculul indisponibilizat.